Matrieks moes mooi kyk vir vangplekke in lewenswetenskap | Netwerk24
Deur Eugenie Gregan 27 November 2020 17:41
Matrieks moes Vrydag se eerste lewenswetenskap-vraestel mooi lees om die vangplekke raak te sien in vrae wat op die oog af maklik gelyk het.
Hul kennis oor neurone, die dele van die brein en die oog, die menslike voortplantingstelsels en tirotoksikose is onder meer getoets.
Celeste Labuschagne van die Solidariteit Skoleondersteuningsentrum (SOS) se Wetenskap-onderwysersvereniging, sê daar was heelparty vrae wat beskrywings en verduidelikings vereis het waar leerlinge dalk nie al die inligting kon neerpen om volpunte te verdien nie.
"Daar was wel bekende toepassings in die vraestel en die meervoudige keusevrae was billik. Wat die langvraag betref, behoort leerlinge nie te veel te sukkel nie, aangesien dit nie te moeilik was nie.
"Dit was egter belangrik dat hulle baie mooi lees wat gevra word. Sketse wat verskaf is, lyk bekend, maar as die vrae nie mooi gelees is nie, kan die antwoorde verkeerd wees," sê sy.
Antoinette Eriksson, 'n gr. 12-onderwyseres in lewenswetenskap by die Hoërskool Brandwag in Benoni, sê die vraestel was gebalanseerd met 'n paar moeiliker vrae. Tog meen sy dat dit oor die algemeen relatief maklik was.
"Die leerlinge voel positief oor die vraestel. Na my mening behoort almal wat genoeg geleer het, te slaag. Daar is 'n goeie kans vir slimkoppe om onderskeidings in dié vraestel te kry," sê sy.
Anneke Kriek, 'n gr. 12-onderwyseres in lewenswetenskap by die Afrikaanse Hoër Seunskool in Pretoria, sê die leerlinge wat hard gewerk het, behoort hul punte te kry.
"Maar as jy na die detail gaan kyk en soos wat ek ook by van die toppresteerders gehoor het, is daar vangplekke en klein jakkalsies waarvoor hulle op die uitkyk moes wees. Maar oor die algemeen dink ek dit was 'n billike vraestel wat al die leerlinge geakkommodeer het," sê sy.